भारतीय संदर्भ में सत्ता की भाषाएं अंग्रेजी और हिंदी हैं। संविधान में इनको केंद्र की राजभाषा घोषित किया गया है। जिस तरह हिंदी को अंग्रेजी से खतरा है, वैसे ही हिंदी ने देश की अन्य भाषाओं के लिए खतरे की स्थिति पैदा कर दी है। यह काफी दिलचस्प है कि हिंदी समर्थक गैर-हिंदी क्षेत्रों के लोगों से अपेक्षा करते हैं कि वे हिंदी सीखें, लेकिन वे स्वयं उन क्षेत्रों की भाषा सीखने की जहमत नहीं उठाते। इसी वजह से हिंदी के वर्चस्व को चुनौती दी जाती रही है। किसी भी भाषा की स्वीकारोक्ति के लिए उस भाषा के बोलने वालों का लक्ष्य समूह और उसकी भाषा से संवाद व सौहार्दपूर्ण संबंध जरूरी है।